V našich klimatických podmienkach je jednoznačne vhodné iba zatepľovanie zvonka. Zateplením zvonka sa prekryjú všetky tepelné mosty a zníži sa teplotné namáhanie nosných konštrukcií. Nosná konštrukcia sa dostáva celoročne do pôsobenia kladných teplôt. Pri zateplení zvnútra sú iným režimom namáhané stavebné konštrukcie v oblasti stykov obvodového plášťa a vnútorných konštrukcií (stropy, steny) a iným ostatná časť obvodového plášťa. Na vonkajšom povrchu to môže spôsobiť vznik ďalších trhlín. Obvykle dochádza pri zateplení zvnútra ku kondenzácii vodnej pary na rozhraní zateplenia a pôvodného vnútorného povrchu a v okrajových častiach pôvodného povrchu (najmä kútoch) vznikajú plesne. Pleseň sa môže vyskytnúť aj na povrchoch vymedzujúcich medzeru medzi zateplením a pôvodným povrchom, ak do medzery preniká vnútorný teplý vzduch. V prípade vnútorného zateplenia je možné použiť špeciálne riešenia zamedzujúce difúzii vodnej pary. Nemení sa takýmto riešením rozdielnosť priebehu teplôt v konštrukcii v oblasti stykov a plochy obvodového plášťa.